**aylin**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

fetiţa cu ochi turcoaz şi bucle de smoală

aleargă între noi semănând confuzii

e a mea

a ta

copil născut din florile unei iubiri nealterate de timp şi distanţă

priveşte-o

spune-mi

e mai mult a mea decât a ta

pentru că mi-am adjudecat-o din prima zi a existenţei mele

e mai mult a ta decât a mea

pentru că ai zămislit-o din lumină şi pasiune

nu e a noastră aşa cum ziua de mâine nu ne aparţine

aleargă zâmbind pe câmpia dintre noi

cel mai frumos vis pe care l-am urmat

împletire veşnică de tu şi eu

aylin e poezia care mi se naşte pe buze

în dimineaţa ultimului sărut

a mea

a ta

a iubirii

\*\*\*

în noaptea când rimele s-au îmbrățișat

și stele s-au scufundat în dansul ielelor

a înflorit pe buzele tale

în inima mea

un boboc de magnolie

alb-vișinie

metafora iubirii pure

ai strâns-o la piept

te-am cuprins în brațe

petalele inimilor noastre împerecheate au șoptit

aylin

descântecul unei nopți de primăvară târzie

nu e a mea

nu e a ta

e a noastră

pe lacul albastru plutește ca o lebădă

sonata împletită la patru mâini

pe clapele pianului din primul anotimp al poeziei

cât te-am visat

aylin

mi-au trebuit 1001 nopți

să te zămislesc din versul șeherezadei

cu lacrima tivită pe geana zorilor

când curcubeul strânge roua din cupa florii de lotus

liliana trif ioan grigoraș